Urang Mentawai

**Urang Mentawai** adolah pauni asli Kapulauan Mentawai. Sabagaimano suku Nias jo suku Enggano, mareka adolah pandukuang budayo Proto-Melayu nan tingga di Kapulauan Nusantara sabalah baraik. Suku Mentawai tamasuak ka dalam suku nan tatuo di Indonesia. Daerah hunian warga Mentawai, salain di Pulau Siberut jo Sipora juo di Pulau Pagai Utara jo Pagai Selatan. Suku iko dikana sabagai paramu jo katiko partamo kali dipalajari alun tau bacocok tanam. Tradisi nan khas adolah panggunoan tato di sakujua tubuah, nan takait jo kaduduakan jo status sosial panggunonyo. 

## Sijarah
**Mentawai** (dikenal juo sabagai **Mentawei** jo **Mentawi**) adolah panduduak asli Kapulauan Mentawai, sakitar 100 mil dari provinsi Sumatra Barat, Indonesia. Urang Mentawai manjalani gayo hiduik pamburu-pangumpua semi-nomaden di lingkuangan pasisia jo utan ujan di pulau-pulau tasabuik.

Badasarkan catatan Von Rosenberg taun 1853, panduduak Mentawai katiko itu sabanyak 11.090 jiwa. Saratuih tahun kamudian di taun 1930, pamarintah India Balando mangadokan sensus, dari sinan didapek catatan panduduak Mantawai manjadi 18.100 jiwa. Partumbuan panduduaknyo sangaik lambek, angko kamatian capek naiaknyo. Dari ampek urang nan laiah, hanyo surang nan lai hiduik. 

Masyarakaik Mentawai mamakai sistem patrilineal nan disabuik jo istilah uma, mampunyoi arati tampek nan didiami dek banyak urang. Uma adolah rumah induak untuak urang Mentawai. 

J. R. Logan di taun 1855 manyabuik manusia Mentawai sabagai mano disampaikannyo:

"*Urang Mentawai biasonyo babadan kuek, gagah, sihaik, sarato indak babulu. Tingginyo indak labiah dari 1,67 cm. Baparawakan elok jo sanang dipandang. Iduangnyo agak leba, mato gadang bacahayo. Bulu diateh mato tipih jo agak mambulek. Kaki jo tangan agak leba dari urang sumatra daratan. Rambuik tipih, panjang sarato luruih. Kulik lansek masak kakuniang-kuniangan. Jarang ado basobok cacek dibadan, musabab inyo hiduik sabananyo dari alam (hasil seleksi natural).* 

*Biasonyo urang Mentawai elok budi: maharagoi sasamo sarato jo urang lain, indak nio baparang, suko jo hiasan, sahinggo ndak jarang badannyo batato. Tuntutan adaiknyo ndak banyak mampasulik. Kajahatan jarang tajadi.*

*punyo kagiatan nan paralu kapandaian. Urang Mentawai mampu mambuek sasuatu nan rancak jo badayoguno.Pakakeh nan dipakai sangaik saderhana untuak baburu jo mamanciang ikan.*

*Hiduik urang ko lansuang dari alam sahinggu ndak punyo karajo tatap. Nan paliang katuju dek urang ko pai ka rimbo, mangumpuan buah-buah rimbo untuak ditukakan ka panggaleh. Mambuek sampan adolah kapandaian nan urang tu suko. Sarato mambuek sanjato untuak baburu jo mamanciang.*

*Katiko mambuek rumah, ndak banyak macamnyo. Dibuek biaso tapi kuek jo leba. Batani adolah karajo nan tabateh. Tutua katonyo sangaik aluih, jo bairama, tapek manyampaikan parasaan hati nan dalam.* 

*Bahaso Mentawai adolah rumpun bahaso Melayu Polinesia. Bahaso Mentawai dipatutuakan dalam bantuak lisan panuah katanangan, kalembutan jo kariangan".*

Iko marupuan tajamahan arsip nan manggambarkan urang Mentawai pado taun 1800an.

## Demografi
Populasi di Mentawai dipakirokan sakitar 64.000. Urang Mentawai didokumentasikan alah bamigrasi dari Nieh - pulau dari utaro - ka kapulauan Mentawai, hiduik dalam kahiduikkan nan tarisolasi salamo baabaik-abaik hinggo dijumpokan pado 1621 oleh Balando. Bahaso Mentawai tamasuak kaluargo bahaso Austronesia.

## Agamo
Sabelum mangenal agamo Kristen, urang Mentawai mangikuikkan kapicayoan inyo sandiri nan disabuik Arat Sabulungan. Iko adolah kapicayoan animisme di mano sagalo sasuatu mampunyoi roh jo jiwa. Katiko arwah indak dipalakukan dengan elok atau dilupokan, inyo mungkin mambaok nasib buruak saparti panyakik jo manghantui urang nan malupakannyo. Mentawai jugo mampunyoi kayakinan nan sangaik kuaik tahadok barang-barang nan urang tu anggok suci.

#### Tahun 1967 - 1969
Reimar Schefold, guru besar Antropologi Budaya Indonesia di Universitas Laden, Balando mangatoan, pado tahun 1967- 1969 masyarakaik Mentawai  mampunyoi alat tuka nan diminati yoitu tembakau, batu batu geretan, dan minyak tanah. Urang Mentawai di Siberut, pulau paliang utara di Kepulauan Mentawai di huni jo suku suku nan alun parnah sobok jo urang bakulik putiah (Urang Eropa). Suku Mentawai punyo kepercayaan pulo nan disabuik jo Sabulungan.

Urang-urang Mentawai dicirikan oleh spiritualitas inyo nan kuaik, seni tubuah, jo kabiasoan inyo untuak mangasah gigi, sabuah praktik nan inyo raso mambuek urang manjadi rancak. Mentawai cenderung hiduik sarentak jo damai dengan alam di sakita inyo karano inyo picayo bahwo sadoalah bando di alam mampunyoi samacam esensi spiritual.

Namun kini hampia sadoalahnyo urang Mentawai alah baagamo, khususnyo agamo Kristen, baik Protestan maupun Katolik, sarato sabagian Islam jo babarapo diantaronyo masih manganuik kapicayoan lamo, Arat Sabulungan. Salah satu gereja lokal untuak urang Mentawai adolah Gereja Kristen Protestan Mentawai (GKPM), yang didirikan pado 6 Juli 1916, dan mampunyoi jamaik sakitar 35.000 orang.

## Adaik jo budayo

Urang Mentawai pado umumnyo hiduik sacaro bakalompok manuruik suku masing-masing. Satiok suku biasonyo manampekkan jo mampunyoi ciek desa *([[langgai]])* tatantu. Dalam pakambangannyo kamudian, dalam ciek kampuang biasonyo tadapek duo panggolongan, yoitu kalompok suku pambuka kampuang *([[si bakat langgai]])* jo kalompok suku pandatang *([[si toi]])*. Pakampuangan inyo biasonyo dibuek di sapanjang aliran sungai. Kalompok pambuka kampuang mampunyoi hak-hak khusus, tarutamo dalam panguasoan tanah jo kawasan sumber-sumber bahan makanan di lingkuangan tampek tingganyo. Anggota katurunan pandatang nan ka mambuka ladang atau mambangun rumah harus maminta ijin kapado pamimpin klen katurunan pambuka kampuang.

### Bahaso
*Artikel utamo :* Bahaso Mentawai

Bahaso Mentawai digunokan di Desa Monganpoula, Kecamatan Siberut Utara; Desa Maileppet, Kecamatan Siberut Selatan; jo Desa Sioban, Kecamatan Sipora, jo Desa Makalo, Kecamatan Pagai Selatan, Kabupaten Kepulauan Mentawai, Provinsi Sumatra Barat.

Bahaso Mentawai tadiri dari tigo dialek, yoitu (1) dialek Siberut Utara, (2) dialek Siberut Selatan,dan (3) dialek Sipora Pagai. Dialek Siberut Utara digunokan di Desa Monganpoula, Kecamatan Siberut Utara. Dialek Siberut Selatan digunokan di Desa Maileppet, Kecamatan Siberut Selatan. Dialek Sipora Pagai digunokan di Desa Sioban, Kecamatan Sipora, dan Desa Makalo, Kecamatan Pagai Selatan. Dialek Sipora-Pagai marupokan dialek standar karano sabaran geografisnyo paliang lueh jo paliang banyak jumlah panggunonyo sarato barado di pusaik pamarintahan kabupaten.

Badasarkan hasil paitungan dialektometri, persentase pabedoan katigo dialek tasabuik bakisar 51%—69%. Isolek Mentawai marupokan sabuah bahaso dengan persentase pabedoan bakisar 81%—100% jikok dibandiangkan dengan bahaso Batak jo Minangkabau.

### Kasenian tradisi
Pakambangan kasenian urang Mentawai pado umumnyo bakaikkan dengan babarapo upacaro adaik jo kahidukkan sahari-hari . Bantuak kasenian inyo sabagian gadang didasarkan dari panghayaikkan tahadok alam sakitar, misalnyo bantuak-bantuak tiruan dari garak-garik atau suaro binatang buruan, dsb. Seni suaro jo seni tari dikambangkan sasuai dengan kabutuahan upacaro, misalnyo untuak upacaro pakawinan jo kamatian. Seni tari jo seni suaro jugo merupokan bagian dari proses pangobaikkan oleh saurang dukun ( sikerei). Kini bantuak kasenian asli alah samakin bakurang, karano pakambangannyo nan samakin tabateh hanyo di kalangan urang-urang Lua.

### Sikerei (Dukun Mentawai)
Di Mentawai padusi jo laki-laki samo-samo buliah manjadi urang pandai, tapi nan lazim adonyo dukun laki-laki. Kerei adolah istilah asli untuak manyabuik urang pandai atau dukun nan punyo kuaso ilimu sihia "kerek". Samanjak kerei mandapek kuaso itu, inyo akan ditolong taruih dek ruh palinduang. Dek karano itu makonyo sikerei dipicayo bisa mangecek jo ruh-ruh. "Kerei punyo mato nan maliek sarato talingo nan mandanga". Loeb manyabuiknyo "Seer" aratinyo panampakan. Sasiapo urang baru dapek manjadi kerei jikok ditangkok dek ruh-ruh. Manuruik mitos sitakigagailau, rang mudo nan diangkek ka langik dek ruh-ruh Taikamanua mandapek anugerah badan nan rancak sarato gagah sarupo nan dikahandakinyo, bilo inyo turun ka bumi inyo manjadi sikerei kamudian ruh-ruh langik sampai bilo-bilo akan taruih malayani sakatiko inyo maubek urang sakik. Di bumi dipasambahkan suatu pasambahan nan dilatak dalam punen supayo inyo mandapek kabarhasilan dalam maubek urang sakik.

### Sistem kekerabatan
Sabuah uma dapaik dihuni oleh sakitar 5- 10 kaluargo inti, bahkan ado nan sampai 20 kaluargo. Kaluargo-kaluargo iko manampekkan sabuah uma badasarkan garih katurunan dari bapak (patrilineal). Dengan demikian sabuah uma marupakan kasatuan kaluargo lueh patrilineal. Kalompok kekerabaikkan nan para anggotanyo maraso barasa dari ciek katurunan patrilineal disabuik muntogat. Ciek kasatu muntogat mampunyoi sabuah *uma* tatantu nan dijadikan pusaik kagiatan para anggotanyo.

## Caliak pulo
* Tato Mentawai
* Sikerei
* Ombak Mentawai
* Pulau Mentawai

## Rujuakan

### Daftar pustaka
*
*Stefano Coronese. 1986. *Kebudayaan Suku Mentawai.* Jakarta: PT. Grafidian Jaya.